周仲章通判潤州
作者：梅堯臣
朝代：宋

paragraphs: 昔過京口山，斷崖如鞏洛。
抱谷黄芹泥，百丈聳垠堮。
山嶺與江面，地脈水可度。
欲鑿無淺泉，孰云南土薄。
君爲別乘去，便比北州樂。
已免卑溼憂，仍離鴞鵩惡。
況逢休明時，秋堞罷嚴柝。
夜愛寒江潮，月臨甘露閣。
置酒發浩歌，萬里波欲却。
霜蟹肥可釣，水鱗活堪斫。
縱飲不須休，未應滄海涸。
終當笑楊雄，窮壁常寂寞。
更知首陽人，薇蕨事亦錯。
不若阮步兵，醉鞍伸兩脚。
太守必吾徒，儻能時就酌。